«Norsk» cruiseskip fast på Hudsonelven i New York
Avisen New York Daily News meldte tidlig søndag ettermiddag at cruiseskipet «Norwegian Breakaway» stod fast i Hudsonelven i New York. «Norwegian Breakaway» er eid av selskapet Norwegian Cruise Line, som tidligere var norskeid. Skipet var på vei til havn etter en reise i det karibiske havet, da ene propellen sluttet å fungere. Dette førte til at de mistet styringsmekanismen, og måtte ha hjelp til å komme seg inn til land. - Folk slåss Passasjerer sier til New York Daily News at flere ble sinte da de måtte vente flere timer for å komme i land. - Det var litt kaotisk. Det var veldig uorganisert, og folk slåss når vi kom oss av skipet, sier Ashley Hernandez (30) til avisen. - De må vite hvordan de skal håndtere krisesituasjoner, men det vet de ikke. Det er avskyelig. Jeg har høyt blodtrykk og må ta medisiner. Ingen brydde seg. Jeg har vært våken siden klokken seks i dag tidlig. Alle begynte å skrike. Jeg klarer ikke håndtere slikt, sier en annen passasjer, Eline Sodano (59). - En liten hendelse Kystvakten fikk melding om skipet klokken kvart på åtte lokal tid, og ved ti-tiden søndag formiddag var skipet dratt i land av en slepebåt. Talsperson for Norwegian Cruise Line, AnneMarie Mathews, beskriver det hele som en liten hendelse. - Skipet var litt forsinket på grunn av sterk strøm i elven. Vi takket gjestene våre for deres tålmodighet og forståelse, sa hun til avisen. Mathews opplyser også at skipet går som planlagt til Bermuda klokken 17 amerikansk tid i dag. Norwegian Cruise Line var tidligere kalt Norwegian Caribbean Line og var norskeid, men har nå hovedkvarter i Miami, Florida i USA. Nordmannen Knut Kloster stiftet selskapet i 1966. Rederiet er også kjent for SS Norway, som på 80-tallet var verdens største cruiseskip.
Passasjerer raser mot krisehåndteringen til cruiseskipet «Norwegian Breakaway».